Ülimalt traagiline oli ka Chris Gueffroy surm, sest ta tapeti ainult 9 kuud enne müüri langemist. Rahvaarmee ajateenistusse kutse saanud noormees oli ühelt tuttavalt piirisõdurilt kuulnud, et põgenikke enam ei tulistata, ja kuna ta ei soovinud sõjaväkke minna, otsustas jalga lasta. Koos sõbra Christian Gaudianiga oli ta ületamas viimast takistust, kui piirivalve poisid avastas ja tule avas. Chris  Gueffroyd tabas kümme kuuli ja ta suri sündmuskohal. Tema kaaslane võeti raskelt haavatuna vahi alla. Päev pärast poja surma kutsuti Chrisi ema politseisse. Seal teatati talle, et ta poeg olevat püüdnud sooritada sõjaväeosale atendaati ja saanud surma. Nelja noormeest tulistanud piirivalvurit autasustati, nad said igaüks 150 DEM-i preemiat. Hiljem mõistis ühinenud Saksamaa kohus kaks neist tingimisi vangi. Christian Gaudian mõisteti kolm kuud hiljem illegaalse piiriületamise tõttu kolmeks aastaks vangi.  Septembris 1989 ostis Liitvabariik ta vabaks.